Kuolleen turvapaikanhakijan ystävä: Hoitoa pitkitettiin kunnes oli liian myöhäistä

Emmi Tuomisto

Hennalan vastaanottokeskuksessa asunut ja tiistain ja keskiviikon välisenä yönä kuollut turvapaikanhakija ei hänen läheistensä mukaan saanut tarvitsemaansa terveydenhoitoa Suomessa.

- Minulla on hänen epikriisinsä, joissa sanotaan selvällä suomen kielellä, että tarvittavia testejä ei tehdä ennen turvapaikkapäätöstä, kertoo kuolleen nuoren miehen hyvin tuntenut suomalaisnainen.

Naisen mukaan miehen hoitoa pitkitettiin kunnes oli liian myöhäistä.

Lain mukaan turvapaikanhakijalle tarjotaan vastaanottokeskuksessa tietyt peruspalvelut, joista terveydenhuolto on yksi. Kaikilla täysi-ikäisillä turvapaikanhakijoilla on oikeus saada kiireellistä hoitoa. Kiireellisellä hoidolla tarkoitetaan äkillisen sairastumisen, vamman, pitkäaikaissairauden vaikeutumisen tai toimintakyvyn alenemisen edellyttämää välitöntä arviota ja hoitoa, jota ei voida siirtää ilman sairauden pahenemista tai vamman vaikeutumista. Lisäksi turvapaikanhakijalla on oikeus muihin ammattilaisten välttämättömiksi arvioimiin terveyspalveluihin, joita voivat olla esimerkiksi neuvolapalvelut, ehkäisypalvelut ja välttämätön kroonisten sairauksien hoito. Tutkimuksista päättää aina lääkäri.

Hennalan vastaanottokeskuksen apulaisjohtaja Suvi Komu sanoo, että näin toimittiin myös Hennalassa asuneen turvapaikanhakijan kohdalla, joka kuitenkin kuoli sairaalassa. Myös maahanmuuttovirastosta vahvistetaan, että nuoren miehen tapaus oli tiedossa ja häntä on hoidettu.

- Tämä ei pidä paikkaansa. Kaikki tietävät, että hän ei saanut lääkkeitään, suomalaisnainen sanoo.

Kuollut nuori mies sairasti Wilsonin tautia, ja hänellä oli siihen vakituinen lääkitys jo Suomeen saapuessa. Wilsonin taudissa kupari kertyy potilaan maksaan. Suomessa lääkkeet kuitenkin loppuivat. Hennalan lääkäri ei suostunut määräämään uusia lääkkeitä, koska niitä varten olisi pitänyt ottaa koepala maksasta, mutta sitä ei otettu, koska miehellä ei ollut turvapaikkaa. Myöhemmin mies sai lääkkeensä ja koepalakin otettiin, mutta silloin oli jo liian myöhäistä. Suomalaisnainen kertoo, että nuoren miehen sairastelu alkoi viime syksynä.

- Häntä kuljetettiin kohtausten takia useamman kerran Hennalasta sairaalaan ambulanssilla. Nyt loppuvaiheessa keskussairaalan lääkäri vetosi maahanmuuttovirastoon, että turvapaikka on saatava, nainen kertoo.

Henkensä puolesta pelännyt mies allekirjoitti viime viikolla lähtevänsä vapaaehtoisesti takaisin Irakiin. Paluulento olisi ollut tiistaina, mutta heikossa kunnossa ollut mies ei saanut enää lentolupaa. Yöllä hän kuoli.

Kuolleen miehen ystävät Suomessa ovat lähettäneet miehen paperit eteenpäin tutkittaviksi. Sitä varten tarvitaan valtakirja miehen perheeltä Irakista, sillä hänellä ei ollut omaisia Suomessa. Samalla taistellaan myös siitä, että miehen ruumis saadaan kotiin Irakiin.

- Hennalasta on ilmoitettu, että mitään ei makseta. Irakin suurlähetystö maksaa kuljetuksesta osan, ja loput yritämme me saada kasaan. Kuljetus maksaa noin 3 300 euroa.

Suomalaisnainen sanoo, että kaikki miehen ystävät ovat järkyttyneitä ja vihaisia tapauksesta. He haluavat, että vastaanottokeskuksen ja maahanmuuttoviraston toiminta selvitetään.

- Paljonko lääkkeet olisivat lopulta maksaneet verrattuna siihen, että nyt hän oli monta kertaa sairaalassa ja lopulta kuoli siellä, suomalaisnainen kysyy.